Leerlinge glimlag breed oor fietse vir skool toe ry | Netwerk24
Deur Susan Cilliers 03 Maart 2021 06:04
Hulle het Maandag elkeen 'n splinternuwe fiets van Dikeledi Magadzi, adjunkminister van vervoer, ontvang. Die leerlinge gaan almal by die G.S. Phoi Secondary School in Madibogopan, sowat 35 km van Stella, skool.
Elias Malindi, woordvoerder van Noordwes se onderwysdepartement, sê die skenking is deel van die Shova Kalula-fietsprogram, 'n inisiatief van die departement van vervoer.
"Die projek is daarop gemik om leerlinge te help wat baie ver moet skool toe loop. Van hulle stap elke dag tussen 3 km en 5 km skool toe."
Mmaphefo Matsemela, LUR vir onderwys in Noordwes, op een van die fietse wat geskenk is. Foto: Verskaf
Mpotseng Mofokeng, 'n gr. 12-leerling in die skool in Madibogopan, was baie opgewonde oor haar nuwe fiets. "Dit het op net die regte tyd, my laaste skooljaar, gekom. Ek moet ver skool toe loop en was altyd laat en moeg wanneer ek by die skool aankom."
Mmaphefo Matsemela, LUR vir onderwys in Noordwes, het gesê die vennootskap tussen haar departement en die departement van vervoer het vrugte afgewerp. Sy het die departement van vervoer bedank. "Die fietse sal leerlinge motiveer om skool toe te kom en hard te werk. Hulle hoef nou nie meer laat te wees nie."
Groot vreugde het geheers toe die fietse oorhandig is.Foto: Verskaf
Magadzi het gesê dis betekenisvol dat die skenking in Maart, Menseregtemaand, gemaak is. "Elke leerling het die reg op opvoeding. Dit is nie net die departement van onderwys se taak om toe te sien dat hierdie reg uitgeoefen word nie, maar die hele gemeenskap s'n."
Sello Lehari, LUR vir gemeenskapsveiligheid en vervoerbestuur in Noordwes, het die hoop uitgespreek dat die fietse ook sal bydra tot groter veiligheid vir kinders wanneer hulle skool toe gaan.